L-Invażjoni tas-slaten tal-Lvant Ġara li fi żmien Amrafel sultan ta' Singħar, Arjok sultan ta' Ellasar, Kedorlagħomer sultan ta' Għelam, u Tidgħal sultan ta' Gojim, dawn is-slaten għamlu gwerra kontra Bera sultan ta' Sodoma u Birsa sultan Gomorra, Sinab sultan ta' Adma u Semeber sultan ta' Sebojim, u s-sultan ta' Bela, li hi Sogħar. Dawn kollha nġemgħu fil-wied ta' Siddim, li hu l-Baħar il-Mielaħ . Għal tnax-il sena kienu jaqdu lil Kedorlagħomer, u fit-tlettax-il sena rvillaw. Fl-erbatax-il sena ġie Kedorlagħomer bis-slaten li kellu miegħu u ħabtu għar-Refajin f'Għastarot-karnajm u għaż-Żużin f'Ħam, u għall-Emin f'Sawekirjatajm, u għall-Ħorin fuq il-muntanji tagħhom ta' Segħir sa El-faran, ħdejn id-deżert. U reġgħu lura lejn Għajnmisfat, li hi Kades, u ħabtu għall-art tal-Għamalakin, u wkoll għall-Amurrin li kienu jgħammru f'Ħasson-tamar. U ħarġu s-sultan ta' Sodoma, u s-sultan ta' Gomorra, u s-sultan ta' Adma, u s-sultan ta' Sebojim, u s-sultan ta' Bela, li hi Sogħar, u tqassmu għall-battalja kontrihom fil-wied ta' Siddim, jiġifieri kontra Kedorlagħomer sultan ta' Għelam, u Tidgħal sultan ta' Gojim, u Amrafel sultan ta' Singħar, u Arjok sultan ta' Ellasar, erba' slaten kontra ħamsa. Il-wied ta' Siddim kien miżgħud bil-bjar tal-qatran, u huma u jaħarbu, is-slaten ta' Sodoma u Gomorra waqgħu fihom, u l-bqija ħarbu lejn il-muntanji. U l-għadu qabad il-ġid kollu ta' Sodoma u Gomorra u l-ikel tagħhom kollu, u telqu. Huma u sejrin ħadu lil Lot ukoll, bin ħu Abram, b'ġidu kollu, għax hu kien joqgħod f'Sodoma. Abram isalva lil Lot U ġie wieħed mill-maħrubin u ta l-aħbar lil Abram, l-Għebrew, li kien joqgħod ħdejn il-ballut ta' Mamri, l-Amurri, ħu Eskol u ħu Għaner; għax dawn kienu mseħbin b'patt ma' Abram. Malli Abram sema' li 'l ħuh kienu ħaduh ilsir, ħareġ bin-nies imħarrġa tiegħu, nies imwielda f'daru, tliet mija u tmintax-il ruħ, u għamel għal warajhom sa Dan. Hemm qassam in-nies tiegħu billejl, hu u l-qaddejja tiegħu, u baqa' jiġri warajhom sa Ħoba, fuq it-Tramuntana ta' Damasku, u ħa lura l-ġid kollu; ġieb lura lil Lot, ħuh, u l-ġid tiegħu, in-nisa u n-nies l-oħra. Melkisedek jilqa' lil Abram U ħareġ is-sultan ta' Sodoma jiltaqa' miegħu hu u ġej lura mit-taqtigħa ma' Kedorlagħomer u s-slaten li kienu miegħu lejn il-wied ta' Sawi, li hu Wied is-Sultan. U Melkisedek, sultan ta' Salem, li kien qassis ta' El-għeljon, Alla l-għoli, ħareġ bil-ħobż u l-inbid. U bierku u qallu: "Imbierek Abram minn El-għeljon, li għamel is-sema u l-art. U mbierek El-għeljon li reħa f'idek l-għedewwa tiegħek." U Abram tah l-għexur minn kollox. U s-sultan ta' Sodoma qal lil Abram: "Agħtini n-nies, u l-ġid żommu għalik." U Abram wieġeb lis-sultan ta' Sodoma: "Ngħolli idejja lejn il-Mulej, El-għeljon, li għamel is-sema u l-art, u naħlef li la ħajta u anqas qafla ta' qorq, xejn ma nieħu minn kulma hu tiegħek biex ma tgħidx: 'Jien għanejt lil Abram.' Xejn ma nieħu ħlief dak li kielu ż-żgħażagħ u sehem in-nies li ġew miegħi: Għaner, Eskol u Mamri. Dawn jieħdu sehemhom."